b'\n_START_ARTICLE_\nBiodiversitat\n_START_PARAGRAPH_\nS\'ent\xc3\xa9n per biodiversitat (bio vol dir vida) o diversitat biol\xc3\xb2gica la variabilitat d\'organismes vius de qualsevol font, inclosos, entre altres coses, els ecosistemes terrestres i marins, i altres ecosistemes aqu\xc3\xa0tics, i els complexos ecol\xc3\xb2gics dels quals formen part; compr\xc3\xa8n la diversitat dins de cada esp\xc3\xa8cie, entre les esp\xc3\xa8cies i dels ecosistemes. (Definici\xc3\xb3 dels nivells de la biodiversitat segons la Convenci\xc3\xb3 sobre la Diversitat Biol\xc3\xb2gica - Rio 1992.)\n_START_SECTION_\nImport\xc3\xa0ncia de la biodiversitat\n_START_PARAGRAPH_\nEl valor essencial de la biodiversitat rau en el fet que \xc3\xa9s resultat d\'un proc\xc3\xa9s hist\xc3\xb2ric natural de gran antiguitat. Per aquesta \xc3\xbanica ra\xc3\xb3, la diversitat biol\xc3\xb2gica t\xc3\xa9 el dret de continuar la seva exist\xc3\xa8ncia. L\'home i la seva cultura, com a producte i part d\'aquesta diversitat, ha de vetllar per a protegir-la i respectar-la._NEWLINE_A m\xc3\xa9s, la biodiversitat \xc3\xa9s garantia de benestar i equilibri en la biosfera. Els elements diversos que constitueixen la biodiversitat conformen veritables unitats funcionals, que aporten i asseguren molts dels "serveis" b\xc3\xa0sics per a la nostra superviv\xc3\xa8ncia._NEWLINE_Finalment, des de la nostra condici\xc3\xb3 humana, la diversitat tamb\xc3\xa9 representa un capital natural. L\'\xc3\xbas i benefici de la biodiversitat ha contribu\xc3\xaft de moltes maneres al desenvolupament de la cultura humana, i representa una font potencial per a fer front a necessitats futures. _NEWLINE_Considerant la diversitat biol\xc3\xb2gica des del punt de vista dels seus usos presents i potencials i els seus beneficis, \xc3\xa9s possible agrupar els arguments en tres categories principals.\n_START_SECTION_\nEl paper ecol\xc3\xb2gic\n_START_PARAGRAPH_\nFa refer\xc3\xa8ncia al paper de la diversitat biol\xc3\xb2gica des del punt de vista sist\xc3\xa8mic i funcional (ecosistemes). En ser indispensables en la nostra pr\xc3\xb2pia superviv\xc3\xa8ncia, moltes d\'aquestes funcions s\'acostumen a anomenar "serveis":_NEWLINE_Els elements que constitueixen la diversitat biol\xc3\xb2gica d\'una \xc3\xa0rea s\xc3\xb3n els reguladors naturals dels fluxos d\'energia i de mat\xc3\xa8ria. Compleixen una funci\xc3\xb3 important en la regulaci\xc3\xb3 i estabilitzaci\xc3\xb3 dels s\xc3\xb2ls i zones litorals. Per exemple, en les vessants muntanyoses, la diversitat d\'esp\xc3\xa8cies en la capa vegetal forma teixits que protegeixen a les capes subjacents de l\'acci\xc3\xb3 mec\xc3\xa0nica dels elements com el vent. La biodiversitat juga un paper determinant en processos atmosf\xc3\xa8rics i clim\xc3\xa0tics. Molts intercanvis i efectes de les masses continentals i els oceans amb l\'atmosfera s\xc3\xb3n producte dels elements vius (evotranspiraci\xc3\xb3, cicle del carboni...). La diversitat bi\xc3\xb2tica d\'un sistema natural \xc3\xa9s un dels factors determinants en els processos de recuperaci\xc3\xb3 i reconversi\xc3\xb3 de nutrients. A m\xc3\xa9s, alguns ecosistemes presenten organismes o comunitats capaces de degradar toxines, o de fixar i estabilitzar compostos perillosos de manera natural.\n_START_SECTION_\nEl paper cient\xc3\xadfic\n_START_PARAGRAPH_\nLa biodiversitat \xc3\xa9s important perqu\xc3\xa8 cada esp\xc3\xa8cie pot donar una pista als cient\xc3\xadfics sobre l\'evoluci\xc3\xb3 de la vida. A m\xc3\xa9s, la biodiversitat ajuda a la ci\xc3\xa8ncia a entendre com funciona el proc\xc3\xa9s vital i el paper que cada esp\xc3\xa8cie t\xc3\xa9 en l\'ecosistema.\n_START_SECTION_\nDin\xc3\xa0mica\n_START_PARAGRAPH_\nLa biodiversitat no \xc3\xa9s est\xc3\xa0tica, \xc3\xa9s un sistema constant en l\'evoluci\xc3\xb3, tant pel que fa a cada esp\xc3\xa8cie, com en cada organisme individual. Una esp\xc3\xa8cie actual pot haver-se iniciat fa d\'un a quatre milions d\'anys, per\xc3\xb2 el 99% de les esp\xc3\xa8cies que alguna vegada han existit a la Terra s\'han extingit._NEWLINE_La biodiversitat no s\'atribueix uniformement en la terra. \xc3\x89s m\xc3\xa9s rica als tr\xc3\xb2pics, i a mesura que ens acostem m\xc3\xa9s a les regions polars es troben poblacions m\xc3\xa9s grans i menys esp\xc3\xa8cies. La flora i fauna varien depenent del clima, altitud, s\xc3\xb2l i la pres\xc3\xa8ncia d\'altres esp\xc3\xa8cies.\n_START_SECTION_\nUnitats espacials i biodiversitat\n_START_PARAGRAPH_\nLa distribuci\xc3\xb3 de la diversitat biol\xc3\xb2gica actual \xc3\xa9s el resultat dels processos evolutius, biogeogr\xc3\xa0fics i ecol\xc3\xb2gics al llarg del temps des de l\'aparici\xc3\xb3 de la vida a la terra. La seva exist\xc3\xa8ncia, conservaci\xc3\xb3 i evoluci\xc3\xb3 dep\xc3\xa8n dels factors ambientals que la fan possible. Cada esp\xc3\xa8cie presenta requeriments ambientals espec\xc3\xadfics sense els quals no li \xc3\xa9s possible sobreviure. Encara que els canvis orogr\xc3\xa0fics oceanogr\xc3\xa0fics, altitudinals i latitudinals permeten definir les unitats de paisatge amb una bona aproximaci\xc3\xb3, la component espec\xc3\xadfica de les esp\xc3\xa8cies presents \xc3\xa9s la que finalment permet identificar \xc3\xa0rees relativament homog\xc3\xa8nies pel que fa a les caracter\xc3\xadstiques que presenten o ofereixen per a les poblacions biol\xc3\xb2giques._NEWLINE_Aquestes unitats de biosfera poden ser identificades com a unitats de biodiversitat segons diferents criteris de valoraci\xc3\xb3, com per exemple: el nombre d\'endemismes, la riquesa espec\xc3\xadfica, ecosistem\xc3\xa0tica o filogen\xc3\xa8tica. Encara que \xc3\xa9s com\xc3\xba argumentar que algun pa\xc3\xads presenta determinats \xc3\xadndexs de biodiversitat, les unitats espacials de la diversitat biol\xc3\xb2gica s\xc3\xb3n per definici\xc3\xb3 independents dels l\xc3\xadmits o barreres geopol\xc3\xadtiques._NEWLINE_Dues de les unitats espacials vigents de la biosfera, on el factor de la biodiversitat precedeix en import\xc3\xa0ncia, s\xc3\xb3n les ecoregions de Global 200 identificades per la WWF i els "punts calents de biodiversitat"._NEWLINE_Global 200 identifica les ecoregions m\xc3\xa9s importants del planeta, tant marines com continentals (masses d\'aigua dol\xc3\xa7a i terrestre) d\'acord amb la riquesa espec\xc3\xadfica, el nombre d\'endemismes i els estats de conservaci\xc3\xb3._NEWLINE_El terme "punt calent de biodiversitat" fou implantat pel Dr. Norman Myers, el 1998, i identifica les regions biogeogr\xc3\xa0fiques terrestres importants segons el nombre d\'endemismes i el grau d\'amena\xc3\xa7a sobre la biodiversitat.\n_START_SECTION_\nConjunts de dades\n_START_PARAGRAPH_\nHi ha una controv\xc3\xa8rsia per l\'\xc3\xbas de s\xc3\xa8ries temporals per a determinar l\'evoluci\xc3\xb3 de la biodiversitat a nivell local.\n_START_SECTION_\nAmenaces\n_START_PARAGRAPH_\nDurant el segle XX, s\'ha observat l\'erosi\xc3\xb3 cada cop m\xc3\xa9s accelerada de la biodiversitat. Les estimacions sobre les proporcions de l\'extinci\xc3\xb3 varien entre molt poques i fins a 200 esp\xc3\xa8cies extintes per dia. Per\xc3\xb2 tots els cient\xc3\xadfics reconeixen que la proporci\xc3\xb3 de p\xc3\xa8rdua d\'esp\xc3\xa8cies \xc3\xa9s major que qualsevol altra \xc3\xa8poca de la hist\xc3\xb2ria humana._NEWLINE_En el regne vegetal s\'estima que es troben amena\xc3\xa7ades -aproximadament- un 12,5% de les esp\xc3\xa8cies conegudes. Totes estan d\'acord que les p\xc3\xa8rdues es deuen a l\'activitat humana, incloent-hi la destrucci\xc3\xb3 directa de plantes i el seu h\xc3\xa0bitat._NEWLINE_Existeix una creixent preocupaci\xc3\xb3 per la introducci\xc3\xb3 humana d\'esp\xc3\xa8cies ex\xc3\xb2tiques en h\xc3\xa0bitats determinats, alterant la cadena tr\xc3\xb2fica._NEWLINE_Un estudi publicat el 2014 va concloure que els esfor\xc3\xa7os fets fins aleshores (com habilitar \xc3\xa0rees protegides) s\xc3\xb3n insuficients per corregir els efectes contraris a la biodiversitat. Un altre estudi, publicat el 2015, afirm\xc3\xa0 que la velocitat en la que s\'est\xc3\xa0 perdent la biodiversitat portar\xc3\xa0 a una extinci\xc3\xb3 massiva, tenint en compte que han mesurat de manera que es minimitze les evid\xc3\xa8ncies que indiquen aquest esdeveniment.\n_START_SECTION_\nA Catalunya\n_START_PARAGRAPH_\nA Catalunya, la conservaci\xc3\xb3 del patrimoni natural i la biodiversitat s\xe2\x80\x99emmarca en els principis del Conveni per a la diversitat biol\xc3\xb2gica de les Nacions Unides (CBD), i tamb\xc3\xa9 en l\xe2\x80\x99Estrat\xc3\xa8gia de la Uni\xc3\xb3 Europea per a la biodiversitat fins al 2020. Els Objectius d\xe2\x80\x99Aichi, aprovats l\xe2\x80\x99any 2010 a Nagoya, durant la cimera de les Nacions Unides sobre biodiversitat, marquen el rumb per redre\xc3\xa7ar el desenvolupament cap a la conservaci\xc3\xb3 dels h\xc3\xa0bitats i les esp\xc3\xa8cies,_NEWLINE_el manteniment dels b\xc3\xa9ns i serveis ambientals i l\xe2\x80\x99\xc3\xbas eficient dels recursos naturals. El repte \xc3\xa9s desplegar en clau local aquests objectius globals derivats del CBD, i promoure una acci\xc3\xb3 governamental concordant, a l\xe2\x80\x99empara del Pla d\xe2\x80\x99acci\xc3\xb3 dels governs subnacionals, les ciutats i altres autoritats locals sobre biodiversitat 2011-2020. Catalunya, involucrant-se en aquestes estrat\xc3\xa8gies i directrius d\xe2\x80\x99\xc3\xa0mbit internacional, busca espais on compartir experi\xc3\xa8ncies per enriquir la seva Estrat\xc3\xa8gia de biodiversitat.\n_START_SECTION_\nAl territori valenci\xc3\xa0\n_START_PARAGRAPH_\nAl territori valenci\xc3\xa0 la biodiversitat est\xc3\xa0 amena\xc3\xa7ada. El 2009 la Generalitat Valenciana public\xc3\xa0 un decret que inclo\xc3\xafa una llista negra on hi havia trenta esp\xc3\xa8cies considerades invasores. Aquestes esp\xc3\xa8cies no solament afecten directament a la biodiversitat, sin\xc3\xb3 que poden suposar problemes de salut p\xc3\xbablica i econ\xc3\xb2mics. La Generalitat Valenciana disposa d\'una xarxa d\'alertes i agents mediambientals que lluiten contra les esp\xc3\xa8cies invasores._NEWLINE_Entre el 1990 i el 2011 de 100.000 captures de peixos, 11 esp\xc3\xa8cies ex\xc3\xb2tiques implicaren el 45,1%._NEWLINE_Entre el 2003 i el 2011 les autoritats valencianes capturaren 11.824 tortugues de Florida, una esp\xc3\xa8cie invasora._NEWLINE_En la d\xc3\xa8cada del 2010 es trobaren al Parc Natural de l\'Albufera de Val\xc3\xa8ncia les esp\xc3\xa8cies de peixos invasors silurus glanis.'